A BIZOTTSÁG 1539/2005/EK RENDELETE
(2005. szeptember 22.)
a VIII. ICES-alterület szardellaállományának védelmére és helyreállítására irányuló szükséghelyzeti intézkedések meghosszabbításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 7. cikke (1) bekezdésére,
mivel:
(1)
A VIII. ICES-alterület szardellaállományának védelmére és helyreállítására irányuló szükséghelyzeti intézkedések meghozataláról szóló, 2005. július 1-jei 1037/2005/EK bizottsági rendelet (2) a Nemzetközi Tengerkutatási Tanácstól (ICES) származó tudományos információk alapján került elfogadásra, amelyek arra utaltak, hogy a szardellák száma rendkívül alacsony a Biscay-öbölben. Az említett rendelet 2005. július 3-i kezdettel három hónapos tilalmat rendel el erre a halászatra.
(2)
A halászati tudományos, műszaki és gazdasági bizottságtól (HTMGB) származó új szakvélemény megerősíti, hogy az állományba tartozó halak száma veszélyesen alacsony szinten mozog, hogy a halászati tilalom elrendelése helyesnek bizonyult, valamint hogy a független halászati adatok beérkezéséig - amelyek segítségével megbízhatóan becsülhető meg az ívásra képes halállomány mérete - a halászati tilalmat fenn kell tartani.
(3)
A meglévő tilalmat ezért meg kell hosszabbítani.
(4)
Mivel ellenőrzések céljára lehetetlen megkülönböztetni a VIII. ICES-alterületen és az azon kívül kifogott szardellát, a VIII. ICES-alterületen meg kell tiltani a szardella fedélzeten való tárolását, átrakodását és kirakodását függetlenül attól, hogy azt hol fogták.
(5)
A Bizottság a tilalmi időszak alatt felméri azokat a tudományos és műszaki kritériumokat, amelyeket a halászati övezet újbóli megnyitására vonatkozó döntés meghozatalakor kell alkalmazni.
(6)
Ezért helyénvaló, hogy a Bizottság a szardellaállomány védelme céljából meghosszabbítsa és módosítsa a szükséghelyzeti intézkedéseket,
ELFOGADTA EZT A RENDELETET:
1. cikk
A VIII. ICES-alterületen tilos a szardella halászata. Az e rendelet alkalmazási ideje alatt a VIII. ICES-alterületen tilos továbbá a szardella fedélzeten való tárolása, átrakodása vagy kirakodása.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2005. október 3-tól 2005. december 31-ig kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. szeptember 22-én.